UTSATT: Rødt og Høyre er kritiske til at byrådet i Oslo bruker for lang tid på å behandle Veireno-saken. Nå blir saken i Oslo bystyre utsatt en måned.

AVFALL

I midten av januar fremmet Rødts leder Bjørnar Moxnes et privat forslag i den betente Veireno-saken i Oslo kommune. Forslaget var todelt: For det første foreslår partiet at kommunen hever kontrakten med Veireno med virkning fra 1. januar 2018. For det andre foreslår de at kommunen selv tar over all søppelhåndtering i byen.

Saken skulle egentlig kommet opp på bystyremøtet i Oslo 1. mars, men blir nå utsatt minst en måned. Grunnen er at byrådet ikke har klart å komme med et notat i tide til samferdsels- og miljøkomiteen i Oslo.

Veireno-saken: • I september 2015 signerte det forrige Oslo-byrådet kontrakt med selskapet Veireno for henting av husholdningsavfall i Oslo. Kontrakten gjelder fra 3. oktober 2016 til 1. oktober 2021. • Etter at Veireno tok over, har det kommet mer enn 30.000 klager på manglende søppelhenting. • En rapport fra Arbeidstilsynet dokumenterte 344 brudd på arbeidsmiljøloven i Veireno i oktober. Tilsynet har politi­anmeldt selskapet.

Skuffet over byrådet

– Når det kommer private forslag, er det vanlig at byrådet kommer med notat. Jeg vil si at jeg hadde forventet at det hadde kommet noe fra byrådet. Det er halvannen måned siden forslaget ble fremmet, men når det ikke hadde kommet, ble saken utsatt, sier komitéleder Eirik Lae Solberg (H).

Rødt-leder Bjørnar Moxnes er skuffet over tregheten.

– Jeg tror ikke bare Rødt er utålmodige, jeg tror innbyggerne i Oslo har mistet tålmodigheten med et selskap som verken gjør jobben eller følger loven. Jeg skal ikke spekulere i om det er andre motiver for at de ikke har svart, men det er oppsiktsvekkende hvis vi ikke får svar innen kort tid, så vi får behandlet forslaget i bystyret 29. mars. Om ikke det skjer, tyder alt på at byråden bare trenerer saken og er handlingslammet, sier han.

Solberg sier han ikke ser noen dramatikk i at saken er utsatt, men legger til:

– Det hadde vært en fordel om byrådet hadde levert et notat som gjorde det mulig å behandle saken.

Jobber med saken

Byråd for miljø og samferdsel Lan Marie Nguyen Berg (MDG) skriver i en epost at byrådsavdelingen fortsatt behandler forslaget.

«Jeg vil oversende mitt svar til komiteen så snart vi har fått ferdigbehandlet forslaget,» skriver hun.

– Arbeidstilsynet har gått til politianmeldelse mot Veireno for brudd på Arbeidsmiljøloven. Påvirker det byrådens politikk på feltet?

«Det er klart byrådet tar det svært alvorlig, når Arbeidstilsynet mener det er grunn til å politianmelde et selskap som utfører en samfunnsviktig tjeneste på oppdrag for Oslo kommune. Det er helt uakseptabelt. Samtidig er det byrådets jobb å sørge for at avfallet til 660.000 innbyggere blir hentet i morgen og neste uke, og måneden etter der. Vi er nødt til å finne gode og ansvarlige løsninger for avfallsinnhentingen som både løser utfordringene vi nå står i, og som står seg over tid. Det er byrådet i full gang med.»

Trenger handling

Etter at Veireno tok over avfallshåndteringen i hovedstaden, har det kommet en storm av klager på manglende søppeltømming. I tillegg har det blitt avslørt omfattende brudd på Arbeidsmiljølovens bestemmelser om arbeidstid.

Byråd Berg sa til NRK denne uka at hun var «fly forbanna» over det som har blitt avdekket.

Moxnes mener det ikke holder. – Når byråden sier hun er fly forbanna, forventer jeg at det får konsekvenser for kontrakten med selskapet, ellers er det tomme ord. Vi trenger politisk handling fra samferdselsbyråden. Hun må sette ned foten. Det er ingen annen utvei. Det eneste riktige er å heve kontrakten, og at kommunen tar tilbake renovasjonen, sier han.

paalh@klassekampen.no